Το ***Seydlitz*** ήταν βαρύ καταδρομικό κλάσης *Admiral Hipper* το οποίο παρέμεινε ημιτελές. Η ναυπήγησή του ξεκίνησε τον Δεκέμβριο του 1936 και καθελκύστηκε τον Ιανουάριο του 1939, όμως το ξέσπασμα του Δευτέρου Παγκοσμίου Πολέμου είχε ως συνέπεια να καθυστερήσουν και το καλοκαίρι του 1940 να διακοπούν εντελώς οι εργασίες για την ολοκλήρωσή του, παρόλο που ήταν έτοιμο σε ποσοστό της τάξεως του 95%. Το σκάφος παρέμεινε εγκαταλειμμένο στο ναυπηγείο μέχρι τον Μάρτιο του 1942, όταν το Ναυτικό (*Kriegsmarine*) αποφάσισε τη μετατροπή του σε ελαφρύ αεροπλανοφόρο.

Το πλοίο, που μετονομάστηκε σε *Weser*, θα μετέφερε δέκα μαχητικά Bf 109 καθώς και δέκα βομβαρδιστικά κάθετης εφόρμησης Ju 87. Η μετατροπή δεν ολοκληρώθηκε και το κύτος του πλοίου ρυμουλκήθηκε στο Καίνιξμπεργκ, όπου και πέρασε το 1945 στην κατοχή των Σοβιετικών που το διέλυσαν τελικά για σκραπ.

Περιγραφή
---------

Κύριο λήμμα: Καταδρομικό κλάσης Admiral Hipper
To *Seydlitz* ναυπηγήθηκε στις εγκαταστάσεις της Deschimag στην Βρέμη. Αρχικά σχεδιάστηκε ως μια ελαφριά εκδοχή της κλάσης *Admiral Hipper*, με πυροβόλα των 150 mm αντί των 20,3 cm, όμως τον Νοέμβριο του 1939 το Ναυτικό αποφάσισε ότι το πλοίο θα γίνονταν πανομοιότυπο με τα υπόλοιπα της κλάσης του. Η ναυπήγησή του ξεκίνησε στις 29 Δεκεμβρίου 1936 και η καθέλκυση του έλαβε χώρα στις 19 Ιανουαρίου 1939. Οι εργασίες ολοκλήρωσης καθυστέρησαν σημαντικά εξαιτίας του ξεσπάσματος του πολέμου.

Το ολικό μήκος του ήταν 210 m, το πλάτος του 21,8 m και το βύθισμα του 7,9 m. Το εκτόπισμα ανέρχονταν στους 17.600 t, ενώ με πλήρη φόρτο μάχης έφθανε τους 20.100 t. Η μέγιστη ταχύτητα ήταν 32 kn, με ισχύ 132.000 shp. Βάσει του σχεδιασμού, το πλήρωμα θα αποτελούνταν από 42 αξιωματικούς και 1.340 ναύτες.

Ο κύριος οπλισμός αποτελούνταν από οκτώ πυροβόλα των 20,3 cm, τα οποία ήταν τοποθετημένα ανά δύο σε τέσσερις πύργους. Οι δύο πύργοι βρίσκονταν στην πλώρη και οι υπόλοιποι στην πρύμνη. Ο αντιαεροπορικός οπλισμός αποτελούνταν από δώδεκα πυροβόλα των 105 mm, δώδεκα των 37 mm και οκτώ των 20 mm. Το καταδρομικό διέθετε επίσης έξι τορπιλοσωλήνες των 53,3 cm που ήταν εγκατεστημένοι στην οπίσθια υπερκατασκευή. Επίσης ήταν δυνατή η μεταφορά τριών αναγνωριστικών υδροπλάνων τύπου Arado Ar 196, τα οποία απονηώνονταν με καταπέλτη. Η κύρια ζώνη θωράκισης είχε πάχος από 70 ως 80 mm, το ανώτερο κατάστρωμα από 12 μέχρι 30 mm και το κύριο θωρακισμένο κατάστρωμα από 20 ως 50 mm.

Μετατροπή σε αεροπλανοφόρο
--------------------------

Αεροφωτογραφία όπου διακρίνεται το *Seydlitz* τον Μάιο του 1942, πριν από την έναρξη των εργασιών για την μετατροπή του σε αεροπλανοφόρο.
Μετά την απώλεια του θωρηκτού *Bismarck* τον Μάιο του 1941, καθώς και στην παρολίγο απώλεια του *Tirpitz* τον Μάρτιο του επόμενου έτους, που οφείλονταν εν πολλοίς στα αεροσκάφη των βρετανικών αεροπλανοφόρων, η ηγεσία του *Kriegsmarine* έκρινε πως ήταν απαραίτητο να αποκτήσει και ο γερμανικός στόλος πλοία αυτού του είδους. Οι εργασίες πάνω στο πρώτο αεροπλανοφόρο της Γερμανίας, το *Graf Zeppelin*, είχαν σταματήσει από τον Απρίλιο του 1940 όμως ξεκίνησαν ξανά τον Μάρτιο του 1942. Αποφασίστηκε επίσης η μετατροπή διάφορων άλλων σκαφών σε βοηθητικά/ελαφρά αεροπλανοφόρα, ένα εκ των οποίων ήταν και το *Seydlitz*.

Η υπερκατασκευή αφαιρέθηκε σχεδόν ολοκληρωτικά προκειμένου να εγκατασταθεί το κατάστρωμα προσαπονήωσης καθώς και το υπόστεγο των αεροσκαφών. Το κατάστρωμα θα είχε μήκος 200 m και πλάτος 30 m. Ο οπλισμός περιορίστηκε σε δέκα αντιαεροπορικά πυροβόλα των 105 mm, δέκα των 37 mm καθώς και 24 των 20 mm. Το αεροπλανοφόρο θα μετέφερε δέκα μαχητικά Bf 109 και δέκα βομβαρδιστικά κάθετης εφόρμησης Ju 87.

Στην νέα του διαμόρφωση θα ονομάζονταν *Weser*, όμως οι εργασίες διακόπηκαν τον Ιούνιο του 1943, πριν την ολοκλήρωσή του. Το ημιτελές σκάφος ρυμουλκήθηκε στο Καίνιξμπεργκ όπου και παρέμεινε μέχρι το τέλος του πολέμου. Στις 29 Ιανουαρίου 1945, οι Γερμανοί βύθισαν το πλοίο ώστε να μην περάσει στην κατοχή των προελαύνοντων Σοβιετικών. Το Σοβιετικό Πολεμικό Ναυτικό εξέτασε παρ'όλα αυτά το ενδεχόμενο να αξιοποιήσει το *Seydlitz* ως πηγή ανταλλακτικών για να ολοκληρώσουν το καταδρομικό *Lützow*, που ήταν ίδιας κλάσης. Τα σχέδια αυτά δεν υλοποιήθηκαν και το *Seydlitz*/*Weser* διαλύθηκε τελικά για σκραπ.

Παραπομπές
----------

1. 1 2 3  Gröner, σελ. 65.
2. 1 2 3  Gröner, σελ. 66.
3. ↑  Williamson, σελ. 42.
4. 1 2 3  Gröner, σελ. 67.
5. ↑  Evans, σελ. 13.
6. 1 2  Garzke & Dulin, σελ. 296.
7. ↑  Gröner, σελ. 72.
8. ↑  Fontenoy, σελ. 75.
9. 1 2 3  Gröner, σελ. 76.

Βιβλιογραφία
------------

* Caldwell, Donald· Muller, Richard (2007). *The Luftwaffe Over Germany: Defense of the Reich*. London: MBI Publishing Company. ISBN 978-1-85367-712-0.
* Evans, Mark (1999). *Great World War II Battles in the Arctic*. Westport, CT: Greenwood Press. ISBN 978-0-313-30892-5.
* Fontenoy, Paul E. (2006). *Aircraft Carriers: An Illustrated History of Their Impact*. Santa Barbara, CA: ABC-CLIO. ISBN 978-1-85109-573-5.
* Garzke, William H.· Dulin, Robert O. (1985). *Battleships: Axis and Neutral Battleships in World War II*. Annapolis: Naval Institute Press. ISBN 978-0-87021-101-0.
* Gröner, Erich (1990). *German Warships: 1815–1945*. Annapolis: Naval Institute Press. ISBN 978-0-87021-790-6.
* Kay, Antony K.· Couper, Paul (2004). *Junkers Aircraft and Engines, 1913–1945*. Annapolis, MD: Naval Institute Press. ISBN 978-0-85177-985-0.
* Schenk, Peter (2008). «German Aircraft Carrier Developments». *Warship International* (Toledo, Ohio: International Naval Research Organization) **45** (2): 129–158. ISSN 0043-0374. OCLC 1647131.
* Williamson, Gordon (2003). *German Heavy Cruisers 1939–1945*. Oxford: Osprey Publishing. ISBN 978-1-84176-502-0.

Εξωτερικοί σύνδεσμοι
--------------------

* Πολυμέσα σχετικά με το θέμα  Seydlitz (ship, 1939) στο Wikimedia Commons

  


|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Καταδρομικά κλάσης *Admiral Hipper* |
| --- |
|  |
| 
Κατάλογος γερμανικών βαρέων καταδρομικών |
|  |
| *Kriegsmarine* | 
* *Admiral Hipper*
* *Blücher*
* *Prinz Eugen*
* *Seydlitz*
* *Lützow*
 |
|  |
| Σοβιετικό Πολεμικό Ναυτικό | 
* *Πετροπαβλόφσκ* / *Ταλίν* / *Ντνιέπρ* (πρώην *Lützow*)
 |
|  |
| 
* Κατηγορία Κατηγορία
* Commons page Κοινά
 |

 |

|  |  |
| --- | --- |
| 

|  |
| --- |
| * Πύλη:Πλοία
* Πύλη:Πόλεμος
* Πύλη:Δεύτερος Παγκόσμιος Πόλεμος
 |

 |